Περισσότεροι από 1.500 μαθητές συμμετείχαν σήμερα στο συλλαλητήριο ενάντια στην καύση σκουπιδιών και το πρόβλημα της αέριας ρύπανσης στον Βόλο.

Από την πορεία των μαθητών στον Βόλο – φωτογραφία: E-thessalia.gr

Οι μαθητές συγκεντρώθηκαν γύρω στις 11 το πρωί στην πλατεία Ελευθερίας και στη συνέχεια έκαναν πορεία στους κεντρικούς δρόμους του Βόλου φωνάζοντας συνθήματα όπως: «Η νέα γενιά έχει ιδανικά, ούτε ξεπουλιέται, ούτε προσκυνά», «Αγοραστέ και Μπέο, ακούστε το καλά: η καύση σκουπιδιών ανήκει στα χαρτιά». Υπολογίζεται ότι στο συλλαλητήριο συμμετείχαν περισσότερα από 1.500 άτομα.

Μαθητές άνοιξαν καπνογόνα και εκπρόσωποι του Συντονιστικού οργάνου ζήτησαν να σταματήσουν, καθώς υπήρχαν παιδιά με άσθμα και θα αντιμετώπιζαν πρόβλημα. «Καρκίνος στον αέρα, καρκίνος στο νερό και σκέφτεστε λαμπάκια που γράφουν Μονακό», φώναξαν οι συμμετέχοντες στο συλλαλητήριο.